Ionuț Stroe, purtătorul de cuvânt al PNL, a declarat miercuri, pentru B1 TV, că liberalii ar trebui să dea candidatul comun PNL-PSD la Primăria Capitalei deoarece electoratul bucureștean e mai ales de dreapta, deci un astfel de candidat ar avea mai multe șanse să-l învingă pe Nicușor Dan, "un primar absent, un primar slab, indecis". Candidatul liberalilor e Sebastian Burduja, președintele PNL și actualul ministru al Energiei.
Declarațiile au fost făcute în cadrul emisiunii "Bună dimineața, România!", moderată de Alex Vlădescu pe B1 TV.
"Atât timp cât public nu s-a anunțat o soluție comună, evident că discuțiile continuă. Cât privește culoarea politică a celui care va fi candidat, noi considerăm că PNL acum are, sociologic vorbind, cele mai mari șanse să dea candidatul pentru funcția de primar general și, bineînțeles, un model de dezvoltare pentru viitorul Capitalei.
Nu e de mirare pentru nimeni că, sociologic, electoratul din București e mai degrabă unul de dreapta. Mai mult, s-a dovedit în ultimii ani că soluțiile de stânga n-au convins.
E din partea noastră disponibilitate să dialogăm în continuare dar, în egală măsură, consider că această decizie tebuie să se ia foarte, foarte repede. Orice efort de comunicare e afectat oarecum de absența acestei decizii.
Împreună sau separat, noi suntem pregătiți pentru orice fel de scenariu. Dacă va fi împreună, noi suntem convinși că PNL e partidul care poate oferi soluția câștigătoare pentru Primăria Capitalei", a declarat Ionuț Stroe.
Întrebat dacă asta înseamnă că PNL exclude posibilitatea de a susține un candidat PSD la Primăria Capitalei, acesta a răspuns: "Nu, dar e pragmatic și eficient să privim situația din punct de vedere al rezultatului final. Mai degrabă un candidat liberal poate fi susținut de electoratul social-democrat și avem această soliție, care are și avantajul tinereții și al unei pregătiri de excepție, mă refer la Sebastian Burduja, un om care sigur ar aduna mult mai mult electorat din zona de stânga, în condițiile unei candidaturi… Am mari îndoieli că soluții gen Gabriela Firea sau Piedone ar putea să convingă zona de dreapta".
"De altfel, venim pe un fond bun aș spune pentru că, din păcate, în ultimii 4 ani am avut un primar absent, un primar slab, indecis, care sigur, în condițiile în care nu există niciun fel de sincopă în evoluția politică a coaliției, poate fi înlocuit foarte, foarte ușor", a mai declarat Ionuț Stroe, purtătorul de cuvânt al PNL, pentru B1 TV.